SAID: ‘Ons gaan vanjaar meer belasting invorder ondanks ekonomie’Tom Moyane, kommissaris van die Suid-Afrikaanse Inkomstediens. Foto: Flickr/GovernmentZA Tom Moyane, kommissaris van die Suid-Afrikaanse Inkomstediens (SAID), het die inkomsteowerheid Donderdag daartoe verbind om ŉ verhoogde inkomsteteiken vir die 2017/18 finansiële jaar te bereik. Dit volg nadat Malusi Gigaba, minister van finansies, Woensdag die verwagte inkomsteteiken vir einde Maart volgende jaar van R1,214,7 miljard na R1,217,3 miljard verhoog het – ŉ verhoging van sowat R2,6 miljard. Gigaba het gesê dié voorspelling spruit uit verbeterde maatskappy- en handelsbelasting wat sedert die laaste kwartaal van 2017 ingesamel is. Die SAID het volgens hom steeds ŉ tekort van R48,2 miljard teenoor R50,2 miljard in die vorige boekjaar. Moyane het gesê die SAID is daartoe verbind om belastinginvordering vir die regering se ontwikkelingsagenda te verhoog ten spyte van die sukkelende ekonomie. “Suid-Afrika se skuldvlakke het gestyg tot 53,3 % van die bruto binnelandse produk (BBP). Die koste vir die skuld kom neer op R163,2 miljard. Ons het die nodige strukture in werking om die nakoming van belastingbetalers te monitor en die resultate lyk positief. Ons werk nou baie slimmer om enige tekortkominge aan te vul en die tekortkominge heeltemal stop te sit,” het hy gesê. Moyane het gesê Suid-Afrika maak nou meer as ooit staat op die SAID-beamptes wat by hoë inkomsteteikens moet hou.